Sentralbanken for de sentralafrikanske statene

Sentralbanken for de sentralafrikanske statene (fransk: Banque des États de l'Afrique centrale, BEAC) er sentralbanken for de sentralafrikanske statene Kamerun, Den sentralafrikanske republikk, Gabon, Republikken Kongo, Ekvatorial-Guinea og Tsjad.
Disse seks landene utgjør Den sentralafrikanske økonomiske og monetære union (Communauté économique et monétaire de l'Afrique centrale, CEMAC). BEAC ble etablert 22. november 1972, og startet sin drift 2. april 1973. Hovedkontoret ligger i Yaoundé i Kamerun.

Historie

Dagens sentralbank har overtatt for flere historiske institusjoner, som har fungert som valutautsteder eller sentralbank for deler av den nåværende monetære unionen. 
Fransk Vest-Afrika (Afrique occidentale française, AOF) ble etablert i 1895, og i 1901 ble Banque d'Afrique Occidentale (B.A.O.) etablert, for å utstede franske franc i denne føderasjonen. Banque du Sénégal hadde denne oppgaven før B.A.O ble etablert. Fra 1920 fikk B.A.O. også retten til å utstede valuta i Fransk Ekvatorial-Afrika. 
I 1941 ble «Sentralkassen for det frie Frankrike» (Caisse centrale de la France libre, CCFL) etablert, for å utstede valuta i det sentrale Afrika, men denne enheten ble erstattet av «Sentralkassen for det oversjøiske Frankrike» (Caisse centrale de la France d'outre-mer, CCFOM) i 1944. Året etter, i 1945 ble CFA-franc (Franc des colonies françaises d'Afrique) etablert som utsteder av valuta for de franske kolonier i Afrika. Den 14. april 1959 ble «Sentralbanken for Ekvatorial-Afrika og Kamerun» (Banque centrale des états de l'Afrique Équatoriale et du Cameroun, BCEAC) opprettet. 
Dagens sentralbank, BEAC, ble etablert 22. november 1972, og startet sin drift 2. april 1973. Bankens hovedkvarter lå i starten i Paris, men ble overført til Yaoundé i Kamerun fra 1. januar 1977. Casimir Oye Mba hadde bakgrunn fra sentralbanken for Ekvatorial-Afrika og Kamerun, og var også nasjonal direktør for BEAC i Gabon fra 1973 til 1977, og ble i 1978 valgt til å være sentralbankens første afrikanske sentralbanksjef. 
Ekvatorial-Guinea ble medlem av BEAC i 1985. 
I 1990 ble sentralbankens regelverk gjenstand for betydelige reformer. Samtidig ble også Bankkommisjonen for Sentral-Afrika (Commission bancaire de l'Afrique centrale, COBAC) etablert. 
Den 24. januar 2003 inngikk EU en økonomisk avtale med De sentralafrikanske staters økonomiske fellesskap (Communauté économique des États de l'Afrique centrale, CEEAC), som hadde som vilkår at CEMAC og og CEEAC ble én organisasjon.

Valuta

Valutaen i denne unionen er sentralafrikansk CFA-franc – CFAF, valutakode XAF. Denne er forskjellig fra vestafrikansk CFA-franc, som brukes i Den vestafrikanske monetære union. Valutaen er låst mot euroen, slik at 1 euro = 655,957 sentralafrikansk CFA-franc.

Sentralbanksjefer

Tradisjonen i Sentralbanken for de sentralafrikanske statene er at sentralbanksjefen kommer fra Gabon, visesentralbanksjefen fra Republikken Kongo og generalsekretæren fra Tsjad. 
Casimir Oye Mba fra Gabon var den første afrikaneren som ble sentralbanksjef (gouverneur) i BEAC etter at hovedkvarteret ble flyttet fra Paris i Frankrike til Yaoundé i Kamerun. Han var sentralbanksjef fra 1977 til 1990, hvorpå han ble utnevnt til statsminister i Gabon. Etter ham overtok Jean Felix Mamalepot, også han fra Gabon. Mamapelot ble løst fra sin stilling ved CEMACs åttende statslederkonferanse i 2007, delvis på grunn av uoverensstemmelser med noen av statslederne. 
Den 12. juli 2007 overtok gaboneren Philibert Andzembe posisjonen som sentralbanksjef. I 2009 avslørte sentralbanken at det var forsvunnet 18,8 millioner euro fra Paris-kontoret, og i etterkant av denne skandalen ble Andzembe fjernet fra stillingen av Gabons nyinnsatte president, Ali Bongo Ondimba.
Lucas Abaga Nchama var sentralbanksjef fra januar 2010 til januar 2017. Da hans sjuårsperiode utløp overtok Abbas Mahamat Tolli denne stillingen.